บาทเปิด 30.26/28 แข็งค่า
ธนาคารซีไอเอ็มบี ไทย  รายงาน เงินบาทเปิดตลาดเช้า 30.26/28 แข็งค่าตามภูมิภาค-ยูโร
11 ม.ค. 2556

ธนาคารซีไอเอ็มบี ไทย  รายงาน เงินบาทเปิดตลาดเช้า 30.26/28 แข็งค่าตามภูมิภาค-ยูโร
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.26/28 บาท/ดอลลาร์ ปรับตัวแข็งค่าต่อเนื่องจากเย็นวานนี้ที่ระดับ 30.31/33 บาท/ดอลลาร์ โดยเคลื่อนไหวทิศทางเดียวกันกับค่าเงินในภูมิภาคและค่าเงินยูโร
"เงินบาทแข็งค่าตามค่าเงินในภูมิภาค" นักบริหารเงิน กล่าว 
ส่วนความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 88.93/97 เยน/ดอลลาร์ ปรับตัวอ่อนค่าจากระดับ 88.10/12 เยน/ดอลลาร์ ส่วนเงินยูโรอยู่ที่ระดับ 1.3261/3263 ดอลลาร์/ยูโร ปรับตัวแข็งค่าจากระดับ 1.3102/3106  ดอลลาร์/ยูโร
สาเหตุที่สกุลเงินเยนอ่อนค่าเนื่องจากรัฐบาลญี่ปุ่นเพิ่มวงเงินกระตุ้นเศรษฐกิจ 10 ล้านล้านเยน ขณะที่สกุลเงินยูโรแข็งค่าหลังจากที่ประชุมธนาคารกลางยุโรป(ECB) วานนี้มีมติตรึงอัตราดอกเบี้ยไว้ในระดับต่ำสุดเป็นประวัติการณ์ที่ 0.75% เป็นไปตามการคาดการณ์ของนักวิเคราะห์ส่วนใหญ่ ขณะเดียวกัน ECB ไม่ได้ประกาศใช้นโยบายผ่อนคลายทางการเงินเพิ่มเติม รวมถึงยูโรยังได้แรงหนุนจากยอดส่งออกของจีนที่กลับมาแข็งแกร่ง
"เยนอ่อนค่าเพราะทางรัฐบาลญี่ปุ่นออกมาใส่วงเงินเข้าไป 10 ล้านล้านเยนเพื่อจะช่วยกระตุ้นเศรษฐกิจ ส่วนยูโรที่แข็งค่าเพราะทุกอย่างดูดี ยูโรไม่ลดดอกเบี้ย เศรษฐกิจจีนส่งออกขยายตัวขึ้น" นักบริหารเงิน กล่าว 
ทั้งนี้ ประเมินกรอบการเคลื่อนไหวของเงินบาทในวันนี้ไว้ระหว่าง 30.20-30.40 บาท/ดอลลาร์